台灣導演李安最近去到母校紐約大學接受榮譽大獎,並接受美媒IndieWire訪問,當中談到2005年作品《斷背山》失落奧斯卡最佳電影一事。
結果得獎嘅係《撞車》
李安提到,《斷》所得到嘅已經去到「天花板」,而喺當屆奧斯卡已經贏得最佳配樂、改編劇本以及導演獎。但當年《斷背山》爆冷,喺最佳電影中輸俾另一套戲《撞車》(Crash)。訪問中,李安表示早有預感《斷背山》未能拿下最佳電影,但強調自己不帶憤怒或其他情緒,並認為賽果反映當時奧斯卡對同志愛情片帶有歧視。
而李安提到當年好多人都以為《斷背山》會拎最佳電影,佢話自己上台拎完最佳導演之後,工作人員叫佢喺後台邊等候,而下一個頒嘅獎係最佳電影,令李安以為真係有機會。頒獎嘉賓積尼高遜準備讀出得獎電影時,李安緊張到不行,而結果得獎嘅係《撞車》。當時直播畫面見到,積尼高遜對於賽果同樣難以置信。
將會開拍《李小龍傳》
呢套唔得可以搏下套,而李安喺《斷背山》過後拍過《少年Pi的奇幻漂流》,為佢再拎多個最佳導演獎。不過其他作品如《雙子任務:疊影危機》、《比利·林恩的中場戰事》就似乎口碑同票房都麻麻地。
呢幾套3D拍攝電影令李安帶來唔少壓力,加上技術困難等原因,李安將會開拍嘅《李小龍傳》已經講明唔會用3D技術拍攝。至於《李小龍傳》幾時開鏡,李安話希望越快越好,直言因為佢同男主角(李安兒子李淳)都年紀唔細。
原文刊登於 電影LOL